CELEX: 32022R0932
Language: ga
Date: 2022-06-09 00:00:00
Title: Rialachán Cur Chun Feidhme (AE) 2022/932 ón gCoimisiún an 9 Meitheamh 2022 maidir le socruithe praiticiúla aonfhoirmeacha chun rialuithe oifigiúla a dhéanamh a mhéid a bhaineann le héilleáin i mbia, maidir le hábhar sonrach breise i bpleananna rialaithe ilbhliantúla náisiúnta agus maidir le socruithe sonracha breise chun iad a ullmhú (Téacs atá ábhartha maidir le LEE)

17.6.2022   
               
               
                  GA
               
               
                  Iris Oifigiúil an Aontais Eorpaigh
               
               
                  L 162/13
               
            
         RIALACHÁN CUR CHUN FEIDHME (AE) 2022/932 ÓN gCOIMISIÚN
         an 9 Meitheamh 2022
         maidir le socruithe praiticiúla aonfhoirmeacha chun rialuithe oifigiúla a dhéanamh a mhéid a bhaineann le héilleáin i mbia, maidir le hábhar sonrach breise i bpleananna rialaithe ilbhliantúla náisiúnta agus maidir le socruithe sonracha breise chun iad a ullmhú
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2017/625 ó Pharlaimint na hEorpa agus ón gComhairle an 15 Márta 2017 maidir le rialuithe oifigiúla agus gníomhaíochtaí oifigiúla eile arna ndéanamh lena áirithiú go gcuirtear i bhfeidhm dlí an bhia agus na beatha, rialacha maidir le sláinte agus leas ainmhithe, sláinte plandaí agus táirgí cosanta plandaí, lena leasaítear Rialacháin (CE) Uimh. 999/2001, (CE) Uimh. 396/2005, (CE) Uimh. 1069/2009, (CE) Uimh. 1107/2009, (AE) Uimh. 1151/2012, (AE) Uimh. 652/2014, (AE) 2016/429 agus (AE) 2016/2031 ó Pharlaimint na hEorpa agus ón gComhairle, Rialachán (CE) Uimh. 1/2005 agus (CE) Uimh. 1099/2009 ón gComhairle agus Treoracha 98/58/CE 1999/74/CE, 2007/43/CE, 2008/119/CE agus 2008/120/CE ón gComhairle, agus lena n-aisghairtear Rialacháin (CE) Uimh. 854/2004 agus (CE) Uimh. 882/2004 ó Pharlaimint na hEorpa agus ón gComhairle, Treoracha 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE agus 97/78/CE ón gComhairle agus Cinneadh 92/438/CEE ón gComhairle (an Rialachán maidir le Rialuithe Oifigiúla) (1), agus go háirithe Airteagal 19(3)(a) agus (b) de,
         De bharr an mhéid seo a leanas:
         
                     (1)
                  
                  
                     Le Rialachán (AE) 2017/625 leagtar síos rialacha maidir le húdaráis inniúla na mBallstát rialuithe oifigiúla agus gníomhaíochtaí oifigiúla eile a dhéanamh chun comhlíonadh reachtaíocht an Aontais a fhíorú i réimse an bhia agus na sábháilteacht bia. Le hAirteagal 109 den Rialachán sin déantar foráil maidir le hoibleagáid ar na Ballstáit a áirithiú gur ar bhonn plean rialaithe ilbhliantúil náisiúnta a dhéanfaidh na húdaráis inniúla na rialuithe oifigiúla. Thairis sin, i Rialachán (AE) 2017/625 sonraítear ábhar ginearálta an phlean rialaithe ilbhliantúil náisiúnta, ceanglaítear ar na Ballstáit rialuithe oifigiúla ar éilleáin i mbia a sholáthar ina bplean rialaithe ilbhliantúil náisiúnta agus, i ndáil leis sin, tugtar de chumhacht don Choimisiún ábhar sonrach breise sa phlean rialaithe ilbhliantúil náisiúnta a leagan síos mar aon le socruithe sonracha breise le haghaidh a ullmhaithe, chomh maith le híosmhinicíocht aonfhoirmeach maidir leis na rialuithe oifigiúla, ag féachaint do na guaiseacha agus na rioscaí a bhaineann le substaintí dá dtagraítear in Airteagal 19(1) den Rialachán sin.
                  
               
                     (2)
                  
                  
                     Le Rialachán (AE) 2017/625 aisghairtear Treoir 96/23/CE ón gComhairle (2), treoir ina ndearnadh foráil maidir le bearta chun faireachán a dhéanamh ar shubstaintí áirithe, lena n-áirítear éilleáin, in ainmhithe beo agus i dtáirgí de bhunadh ainmhíoch agus inar leagadh síos ceanglais shonracha maidir le pleananna faireacháin na mBallstát chun iarmhair nó substaintí a thagann faoina raon feidhme a bhrath. Ní ionchorpraítear i Rialachán (AE) 2017/625, áfach, na bearta uile atá sa Treoir sin nó sna gníomhartha arna nglacadh ag an gCoimisiún ar bhonn an Rialacháin sin. Dá bhrí sin, chun aistriú rianúil a áirithiú, foráladh le Rialachán (AE) 2017/625 go leanfadh na húdaráis inniúla ar aghaidh ag déanamh na rialuithe oifigiúla i gcomhréir leis na hIarscríbhinní a ghabhann le Treoir 96/23/CE go dtí an 14 Nollaig 2022 nó go dtí dáta chur i bhfeidhm na rialacha comhfhreagracha atá le glacadh ag an gCoimisiún. Dá bhrí sin, tá sé d’aidhm ag an Rialachán seo mar aon le Rialachán Tarmligthe (AE) 2022/931 ón gCoimisiún (3), leanúnachas a áirithiú i ndáil le rialacha Threoir 96/23/CE i dtaca le hábhar an phlean rialaithe ilbhliantúil náisiúnta agus i dtaca lena ullmhú, chomh maith le híosmhinicíocht na rialuithe oifigiúla, a mhéid a bhaineann le héilleáin i mbia, faoi chuimsiú Rialachán (AE) 2017/625.
                  
               
                     (3)
                  
                  
                     I bhfianaise na bhforálacha sonracha maidir le rialuithe oifigiúla ar bhia de bhunadh ainmhíoch atá ag teacht isteach san Aontas ó thríú tíortha a leagtar amach in Airteagal 47 de Rialachán (AE) 2017/625, is iomchuí a cheangal ar na Ballstáit dhá phlean éagsúla a áireamh ina bpleananna rialaithe ilbhliantúla náisiúnta chun éilleáin i mbia a rialú, plean amháin maidir leis an mbia sin de bhunadh ainmhíoch atá ag teacht isteach san Aontas agus plean eile maidir le haon bhia eile a chuirtear ar mhargadh an Aontais.
                  
               
                     (4)
                  
                  
                     Na rialuithe oifigiúla ar an mbia sin uile atá sé beartaithe a chur ar mhargadh an Aontais, ba cheart iad a áireamh sa phlean maidir leis an mbia de bhunadh ainmhíoch atá ag teacht isteach san Aontas, ach mar aon leis sin, rialuithe oifigiúla ar tháirgí iascaigh atá le déanamh ar shoithí nuair a thagann siad isteach i gcalafort i mBallstát, ba cheart iad a áireamh freisin, i gcomhréir le hAirteagal 68 de Rialachán Cur Chun Feidhme (AE) 2019/627 ón gCoimisiún (4), ós rud é go meastar go bhfuil na soithí sin cosúil le pointí rialaithe teorann, gan beann ar a mbratach.
                  
               
                     (5)
                  
                  
                     Ba cheart an plean maidir leis an mbia a chuirtear ar mhargadh an Aontais a bheith ag baint le haon bhia eile, is é sin táirgeadh bia intíre gach Ballstáit, bia a thugtar isteach ó Bhallstáit eile, agus bia de bhunadh neamh-ainmhíoch atá ag teacht isteach san Aontas. Ina theannta sin, ba cheart é a bheith ag baint le táirgí ilchodacha de réir bhrí Rialachán Tarmligthe (AE) 2019/625 ón gCoimisiún (5), fiú iad siúd atá ag teacht isteach san Aontas ó thríú tíortha ós rud é nach gá cuid de na táirgí sin a rialú ag pointí rialaithe teorann i gcomhréir le Rialachán (AE) 2017/625.
                  
               
                     (6)
                  
                  
                     De bhreis ar na rialacha maidir le teaglamaí d’éilleáin nó de ghrúpaí éilleán agus de ghrúpaí tráchtearraí sna samplaí atá le glacadh ag na Ballstáit agus an straitéis samplála lena n-áirítear critéir nach mór dóibh a úsáid chun sainiú a dhéanamh ar ábhar a bpleananna agus ar fheidhmiú na rialuithe oifigiúla gaolmhara a leagtar síos i Rialachán Tarmligthe (AE) 2022/931, ba cheart íosmhinicíochtaí na rialuithe a leagan síos sa Rialachán seo le haghaidh gach ceann de na pleananna, chun a áirithiú go ndéanfar na rialuithe ar gach táirge go pointe áirithe ar a laghad ar fud an Aontais. Chun comhréireacht a áirithiú, áfach, ba cheart íosmhinicíochtaí bliantúla sin na rialuithe a shocrú, ag brath ar na táirgí, trí thagairt a dhéanamh do shonraí táirgeachta na mBallstát agus do mhéid dhaonra na mBallstát, ach íosmhéid réasúnta a bheith ann, agus do líon na gcoinsíneachtaí allmhairithe. Ar an gcúis chéanna, agus go háirithe, chun ualach iomarcach agus costais iomarcacha a sheachaint, is iomchuí cead a thabhairt do na Ballstáit gan rialuithe oifigiúla a dhéanamh ar theaglamaí áirithe d’éilleáin agus de thráchtearraí in aghaidh na bliana, ar choinníoll go dtugtar réasúnú leis an rogha sin sa phlean rialaithe ilbhliantúil náisiúnta. Maidir le coinsíneachtaí allmhairithe, go háirithe, táirgí bia arna n-allmhairiú ó thríú tíortha a liostaítear in Iarscríbhinn II a ghabhann le Rialachán Cur Chun Feidhme (AE) 2019/2129 ón gCoimisiún (6), ar tíortha iad a bhfuil comhaontuithe coibhéise tugtha i gcrích ag an Aontas leo i dtaca le seiceálacha fisiceacha, níor cheart iad a áireamh le líon na gcoinsíneachtaí allmhairithe toisc nach mór do na Ballstáit na rialuithe orthu a dhéanamh ar ráta minicíochta dá bhforáiltear sna comhaontuithe sin.
                  
               
                     (7)
                  
                  
                     Chun a áirithiú go mbeidh ábhar cuimsitheach sna pleananna rialaithe ilbhliantúla náisiúnta maidir le láithreacht éilleán i mbia, ba cheart an fhaisnéis a shainiú nach mór do na Ballstáit a áireamh ina bpleananna rialaithe ilbhliantúla náisiúnta maidir leis na roghanna a rinne siad ina gcuid pleananna.
                  
               
                     (8)
                  
                  
                     Chun cur chun feidhme aonfhoirmeach an Rialacháin seo a áirithiú, is iomchuí a cheangal ar na Ballstáit a bpleananna rialaithe a chur faoi bhráid an Choimisiúin le haghaidh meastóireachta ar bhonn bliantúil agus nós imeachta a sholáthar don mheastóireacht sin.
                  
               
                     (9)
                  
                  
                     Sonraí arna mbailiú ag na Ballstáit trí rialuithe oifigiúla ar láithreacht éilleán i mbia, ní mór iad a tharchur freisin chuig an Údarás Eorpach um Shábháilteacht Bia (“EFSA”) i gcomhréir le hAirteagal 33 de Rialachán (CE) Uimh. 178/2002 ó Pharlaimint na hEorpa agus ón gComhairle (7). Chun go mbeifear in ann faireachán a dhéanamh ar shonraí faoi tharluithe a bhí ann le déanaí, ba cheart do na Ballstáit uile sonraí a chur isteach ar bhonn rialta agus faoin dáta céanna.
                  
               
                     (10)
                  
                  
                     Le hAirteagal 150(1) de Rialachán (AE) 2017/625 leagtar síos idirthréimhse lena gcuirtear mar oibleagáid ar na Ballstáit rialuithe oifigiúla a dhéanamh i gcomhréir le Treoir 96/23/CE go dtí an 14 Nollaig 2022. Le hAirteagal 19(1) de Rialachán (AE) 2017/625 foráiltear, i dtaca leis na rialuithe oifigiúla chun comhlíonadh na rialacha maidir le bia agus sábháilteacht bia chomh maith le beatha agus sábháilteacht beatha a fhíorú, go n-áireofar ar na rialuithe sin rialuithe oifigiúla ar shubstaintí ábhartha lena n-áirítear substaintí atá le húsáid in ábhair teagmhála bia, éilleáin, substaintí neamhúdaraithe, substaintí toirmiscthe agus substaintí neamh-inmhianaithe a bhféadfadh iarmhair díobh i mbia nó i mbeatha a bheith mar thoradh ar a n-úsáid nó ar a láithreacht ar bharra nó ar ainmhithe nó chun bia nó beatha a tháirgeadh nó a phróiseáil. Ós rud é, áfach, go mbeidh feidhm ag na pleananna faireacháin deireanacha a ghlacann na Ballstáit faoi Threoir 96/23/CE maidir leis an mbliain 2022, agus dá bhrí sin tar éis an 14 Nollaig 2022, is iomchuí feidhm a bheith ag an Rialachán seo ón 1 Eanáir 2023.
                  
               
                     (11)
                  
                  
                     Na bearta dá bhforáiltear sa Rialachán seo, is bearta iad atá i gcomhréir leis an tuairim ón mBuanchoiste um Plandaí, Ainmhithe, Bia agus Beatha,
                  
               TAR ÉIS AN RIALACHÁN SEO A GHLACADH:
         CAIBIDIL I
         
            ÁBHAR, RAON FEIDHME AGUS SAINMHÍNITHE
         
         
            Airteagal 1
            Ábhar agus raon feidhme
            Leagtar síos sa Rialachán seo socruithe praiticiúla aonfhoirmeacha chun rialuithe oifigiúla a dhéanamh ar láithreacht éilleán i mbia, maidir leis an méid seo a leanas:
            
                        (a)
                     
                     
                        íosmhinicíocht aonfhoirmeach bhliantúil na rialuithe oifigiúla sin; agus
                     
                  
                        (b)
                     
                     
                        socruithe sonracha agus ábhar sonrach le haghaidh phleananna rialaithe ilbhliantúla náisiúnta na mBallstát, sa bhreis ar na socruithe sin agus ar an ábhar sin a leagtar síos in Airteagal 110 de Rialachán (AE) 2017/625.
                     
                  
         
            Airteagal 2
            Sainmhínithe
            Chun críocha an Rialacháin seo, beidh feidhm ag na sainmhínithe a leagtar síos i Rialachán (CEE) Uimh. 315/93 ón gComhairle (8), Rialachán (CE) Uimh. 178/2002, Rialachán (CE) Uimh. 852/2004 ó Pharlaimint na hEorpa agus ón gComhairle (9), Rialachán (CE) Uimh. 853/2004 ó Pharlaimint na hEorpa agus ón gComhairle (10), Rialachán (CE) Uimh. 396/2005 ó Pharlaimint na hEorpa agus ón gComhairle (11), Moladh 2013/165/AE ón gCoimisiún (12), Rialachán (AE) 2017/644 ón gCoimisiún (13) agus Rialachán (AE) 2017/2158 ón gCoimisiún (14).
         
         CAIBIDIL II
         
            ÁBHAR AN PHLEAN RIALAITHE ILBHLIANTÚIL NÁISIÚNTA
         
         
            Airteagal 3
            Forálacha ginearálta
            Áiritheoidh na Ballstáit go n-áireofar an méid seo a leanas sa chuid sin den phlean rialaithe ilbhliantúil náisiúnta a bhaineann le rialuithe oifigiúla a dhéanamh ar láithreacht éilleán i mbia:
            
                        (a)
                     
                     
                        “plean rialaithe le haghaidh bia a chuirtear ar mhargadh an Aontais” dá bhforáiltear in Airteagal 4; agus
                     
                  
                        (b)
                     
                     
                        “plean rialaithe le haghaidh bia de bhunadh ainmhíoch atá ag teacht isteach san Aontas.” dá bhforáiltear in Airteagal 5.
                     
                  
         
            Airteagal 4
            Plean rialaithe le haghaidh bia a chuirtear ar mhargadh an Aontais
            
               1.   Ullmhóidh na Ballstáit plean rialaithe maidir le láithreacht éilleán nó grúpaí éilleán i mbia a chuirtear ar mhargadh an Aontais, seachas bia de bhunadh ainmhíoch atá ag teacht isteach san Aontas. Cumhdóidh an plean sin rialuithe oifigiúla ar tháirgeadh bia intíre gach Ballstáit, ar bhia a thugtar isteach ó Bhallstáit eile, ar bhia de bhunadh neamhainmhíoch atá ag teacht isteach san Aontas, agus ar tháirgí ilchodacha, fiú iad siúd atá ag teacht isteach san Aontas ó thríú tíortha.
            
            
               2.   Leagtar amach an méid seo a leanas sa phlean rialaithe le haghaidh bia a chuirtear ar mhargadh an Aontais:
               
                           (a)
                        
                        
                           liosta na dteaglamaí d’éilleáin nó de ghrúpaí éilleán agus de ghrúpaí tráchtearraí atá le rialú arna chinneadh ag an mBallstát i gcomhréir le hIarscríbhinn I a ghabhann le Rialachán Tarmligthe (AE) 2022/931;
                        
                     
                           (b)
                        
                        
                           an straitéis samplála arna cinneadh ag an mBallstát i gcomhréir le hIarscríbhinn II a ghabhann le Rialachán Tarmligthe (AE) 2022/931; agus
                        
                     
                           (c)
                        
                        
                           minicíochtaí iarbhír na rialuithe arna gcinneadh ag an mBallstát agus na híosmhinicíochtaí bliantúla maidir le rialuithe a leagtar síos in Iarscríbhinn I á gcur san áireamh.
                        
                     
            
               3.   Féadfaidh na Ballstáit faisnéis a áireamh sna pleananna rialaithe, ar faisnéis í maidir leis na rialuithe i ndáil leis na teaglamaí d’éilleáin nó de ghrúpaí éilleán agus de ghrúpaí tráchtearraí a mbunaítear uasleibhéil náisiúnta nó leibhéil rialála eile ina leith leis an reachtaíocht náisiúnta.
            
         
         
            Airteagal 5
            Plean rialaithe le haghaidh bia de bhunadh ainmhíoch atá ag teacht isteach san Aontas
            
               1.   Ullmhóidh na Ballstáit plean rialaithe maidir le láithreacht éilleán nó grúpaí éilleán i mbia de bhunadh ainmhíoch atá ag teacht isteach san Aontas agus atá sé beartaithe a chur ar mhargadh an Aontais. Cumhdóidh an plean sin na rialuithe oifigiúla ar bhia de bhunadh ainmhíoch atá ag teacht isteach san Aontas agus atá sé beartaithe a chur ar mhargadh an Aontais agus rialuithe oifigiúla ar tháirgí iascaigh atá le déanamh ar shoithí nuair a thagann siad isteach i gcalafort i mBallstát.
            
            
               2.   Leagtar amach an méid seo a leanas sa phlean rialaithe le haghaidh bia de bhunadh ainmhíoch atá ag teacht isteach san Aontas:
               
                           (a)
                        
                        
                           rialú arna chinneadh ag an mBallstát i gcomhréir le hIarscríbhinn I a ghabhann le Rialachán Tarmligthe (AE) liosta na dteaglamaí d’éilleáin nó de ghrúpaí éilleán agus de ghrúpaí tráchtearraí atá le 2022/931;
                        
                     
                           (b)
                        
                        
                           an straitéis samplála arna cinneadh ag an mBallstát i gcomhréir le hIarscríbhinn II a ghabhann le Rialachán Tarmligthe (AE) 2022/931; agus
                        
                     
                           (c)
                        
                        
                           minicíochtaí iarbhír na rialuithe arna gcinneadh ag an mBallstát agus na híosmhinicíochtaí bliantúla a leagtar síos in Iarscríbhinn II á gcur san áireamh.
                        
                     
            
               3.   Féadfaidh na Ballstáit faisnéis a áireamh sna pleananna rialaithe, ar faisnéis í maidir leis na rialuithe i ndáil leis na teaglamaí d’éilleáin nó de ghrúpaí éilleán agus de ghrúpaí tráchtearraí a mbunaítear uasleibhéil náisiúnta nó leibhéil rialála eile ina leith leis an reachtaíocht náisiúnta.
            
         
         
            Airteagal 6
            Ceanglais choiteanna maidir leis na pleananna rialaithe
            Ina theannta sin, sonrófar an méid seo a leanas sna pleananna rialaithe dá dtagraítear in Airteagal 3:
            
                        (a)
                     
                     
                        réasúnú le haghaidh na dteaglamaí d’éilleáin nó de ghrúpaí éilleán agus de ghrúpaí tráchtearraí arna roghnú, lena n-áirítear míniú ar an gcaoi a ndearnadh na critéir a liostaítear in Iarscríbhinn I a ghabhann le Rialachán Tarmligthe (AE) 2022/931 a chur san áireamh, fiú mura ndearnadh aon athruithe i gcomparáid le plean na bliana roimhe sin;
                     
                  
                        (b)
                     
                     
                        i gcás ina bhforálfar i bplean nach go bliantúil a dhéanfar na rialuithe oifigiúla ar theaglamaí áirithe d’éilleáin nó de ghrúpaí éilleán agus de ghrúpaí tráchtearraí, ach laistigh de thréimhse ama áirithe, réasúnú an chinnidh sin; agus
                     
                  
                        (c)
                     
                     
                        faisnéis faoin údarás inniúil/na húdaráis inniúla atá freagrach as na pleananna a chur chun feidhme.
                     
                  
         CAIBIDIL III
         
            NA PLEANANNA RIALAITHE A CHUR ISTEACH AGUS MEASTÓIREACHT A DHÉANAMH ORTHU AGUS NA BALLSTÁIT SONRAÍ A CHUR ISTEACH
         
         
            Airteagal 7
            Na pleananna rialaithe a chur isteach agus meastóireacht a dhéanamh orthu
            Faoin 31 Márta gach bliain, cuirfidh na Ballstáit na pleananna rialaithe dá dtagraítear in Airteagal 3 don bhliain reatha faoi bhráid an Choimisiúin go leictreonach.
            Déanfaidh an Coimisiún meastóireacht ar na pleananna rialaithe ar bhonn an Rialacháin seo agus Rialachán Tarmligthe (AE) 2022/931 agus cuirfidh sé a mheastóireacht in iúl do gach Ballstát, i gcás inar gá.
            Breithneoidh na Ballstáit barúlacha an Choimisiúin agus a bpleananna rialaithe á gcur chun feidhme acu agus nuair a bheidh siad ag ullmhú lena bpleananna a chur isteach den chéad uair eile de bhun an Airteagail seo. I gcás ina sainaithneoidh an Coimisiún gurb ann do neamh-chomhlíontacht mhór i gcás plean, áfach, féadfaidh sé iarraidh ar an mBallstát lena mbaineann plean cothrom le dáta a chur faoin bhráid ag dáta níos luaithe ná an 31 Márta den bhliain ina dhiaidh sin.
            I gcás ina gcinnfidh Ballstát gan a phleananna rialaithe a thabhairt cothrom le dáta ar bhonn bharúlacha an Choimisiúin, léireoidh sé réasúnú a sheasaimh.
         
         
            Airteagal 8
            Ballstáit sonraí a chur isteach
            Faoin 30 Meitheamh, déanfaidh na Ballstáit na sonraí uile a bhailítear de réir na bpleananna rialaithe dá dtagraítear in Airteagal 3 a tharchur chuig an Údarás Eorpach um Shábháilteacht Bia (“EFSA”).
         
         CAIBIDIL IV
         
            FORÁLACHA GINEARÁLTA
         
         
            Airteagal 9
            Teacht i bhfeidhm agus cur i bhfeidhm
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            Beidh feidhm aige ón 1 Eanáir 2023.
         
         
            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 9 Meitheamh 2022.
            
               
                  Thar ceann an Choimisiúin
               
               
                  An tUachtarán
               
               Ursula VON DER LEYEN
            
         
         
            (1)  IO L 95, 7.4.2017, lch. 1.
         
            (2)  Treoir 96/23/CE ón gComhairle an 29 Aibreán 1996 maidir le bearta chun faireachán a dhéanamh ar shubstaintí áirithe agus ar iarbhír na substaintí sin in ainmhithe beo agus i dtáirgí ainmhithe agus lena n-aisghairtear Treoir 85/358/CEE agus Treoir 86/469/CEE agus Cinneadh 89/187/CEE agus Cinneadh 91/664/CEE (IO L 125, 23.5.1996, lch. 10).
         
            (3)  Rialachán Tarmligthe (AE) 2022/931 ón gCoimisiún an 23 Márta 2022 lena bhforlíontar Rialachán (AE) 2017/625 ó Pharlaimint na hEorpa agus ón gComhairle trí rialacha a leagan síos maidir le rialuithe oifigiúla a dhéanamh a mhéid a bhaineann le héilleáin i mbia (féach leathanach 7 den Iris Oifigiúil seo).
         
            (4)  Rialachán Cur Chun Feidhme (AE) 2019/627 ón gCoimisiún an 15 Márta 2019 lena leagtar síos socruithe praiticiúla aonfhoirmeacha maidir le rialuithe oifigiúla a dhéanamh ar tháirgí de bhunadh ainmhíoch atá ceaptha lena gcaitheamh ag an duine i gcomhréir le Rialachán (AE) 2017/625 ó Pharlaimint na hEorpa agus ón gComhairle agus lena leasaítear Rialachán (CE) Uimh. 2074/2005 ón gCoimisiún maidir le rialuithe oifigiúla (IO L 131, 17.5.2019, lch. 51).
         
            (5)  Rialachán Tarmligthe (AE) 2019/625 ón gCoimisiún an 4 Márta 2019 lena bhforlíontar Rialachán (AE) 2017/625 ó Pharlaimint na hEorpa agus ón gComhairle a mhéid a bhaineann le ceanglais i ndáil le coinsíneachtaí d’ainmhithe agus d’earraí áirithe a bheartaítear lena gcaitheamh ag an duine a theacht isteach san Aontas (IO L 131, 17.5.2019, lch. 18).
         
            (6)  Rialachán Cur Chun Feidhme (AE) 2019/2129 ón gCoimisiún an 25 Samhain 2019 lena mbunaítear rialacha maidir le cur i bhfeidhm aonfhoirmeach rátaí minicíochta le haghaidh seiceálacha céannachta agus seiceálacha fisiceacha ar choinsíneachtaí áirithe ainmhithe agus earraí a thagann isteach san Aontas (IO L 321, 12.12.2019, lch. 122).
         
            (7)  Rialachán (CE) Uimh. 178/2002 ó Pharlaimint na hEorpa agus ón gComhairle an 28 Eanáir 2002 lena leagtar síos prionsabail agus ceanglais ghinearálta dhlí an bhia, lena mbunaítear an tÚdarás Eorpach um Shábháilteacht Bhia agus lena leagtar síos nósanna imeachta i dtaca le sábháilteacht bia (IO L 31, 1.2.2002, lch. 1).
         
            (8)  Rialachán (CEE) Uimh. 315/93 ón gComhairle an 8 Feabhra 1993 lena leagtar síos nósanna imeachta Comhphobail maidir le héilleáin i mbia (IO L 37, 13.2.1993, lch. 1).
         
            (9)  Rialachán (CE) Uimh. 852/2004 ó Pharlaimint na hEorpa agus ón gComhairle an 29 Aibreán 2004 maidir le sláinteachas bia-ábhair (IO L 139, 30.4.2004, lch. 1).
         
            (10)  Rialachán (CE) Uimh. 853/2004 ó Pharlaimint na hEorpa agus ón gComhairle an 29 Aibreán 2004 lena leagtar síos rialacha sonracha sláinteachais le haghaidh bia de bhunadh ainmhíoch (IO L 139, 30.4.2004, lch. 55).
         
            (11)  Rialachán (CE) Uimh. 396/2005 ó Pharlaimint na hEorpa agus ón gComhairle an 23 Feabhra 2005 maidir le huasleibhéil iarmhair lotnaidicídí i mbia agus i mbeatha de bhunadh plandaí nó de bhunadh ainmhíoch nó ar bhia agus ar bheatha den sórt sin, agus lena leasaítear Treoir 91/414/CEE ón gComhairle (IO L 70, 16.3.2005, lch. 1).
         
            (12)  Moladh ón gCoimisiún 2013/165/AE an 27 Márta 2013 maidir le láithreacht thocsain T-2 agus HT-2 i ngránaigh agus i dtáirgí gránach (IO L 91, 3.4.2013, lch. 12).
         
            (13)  Rialachán (AE) 2017/644 an 5 Aibreán 2017 ón gCoimisiún lena leagtar síos modhanna samplála agus anailíse chun rialú a dhéanamh ar na leibhéil dé-ocsainí, PCBanna de chineál dé-ocsaine agus PCBanna neamh-dhé-ocsainiúla i mbia-ábhair áirithe agus lena n-aisghairtear Rialachán (AE) Uimh. 589/2014 (IO L 92, 6.4.2017, lch. 9).
         
            (14)  Rialachán (AE) 2017/2158 ón gCoimisiún an 20 Samhain 2017 lena mbunaítear bearta maolaithe agus leibhéil tagarmhairc chun láithreacht aicriolaimíde i mbia a laghdú (IO L 304, 21.11.2017, lch. 24).
      
      
         
            IARSCRÍBHINN I
            Íosmhinicíocht na rialuithe in aghaidh an Bhallstáit sa phlean rialaithe le haghaidh bia a chuirtear ar mhargadh an Aontais
            1.   Bia de bhunadh ainmhíoch
            
            
                        (a)
                     
                     
                        Comhlíonfaidh na Ballstáit íosmhinicíochtaí na rialuithe seo a leanas sa phlean rialaithe le haghaidh bia a chuirtear ar mhargadh an Aontais:
                        
                                     
                                 
                                 
                                    Minicíocht rialaithe
                                 
                              
                                    Feoil neamhphróiseáilte ó bhó-ainmhithe (lena n-áirítear scairteach inite)
                                 
                                 
                                    0,02 % ar a laghad den líon iomlán ainmhithe a maraíodh
                                 
                              
                                    Feoil neamhphróiseáilte ó ainmhithe den chineál caorach agus ó ainmnithe den chineál gabhair (lena n-áirítear scairteach inite)
                                 
                                 
                                    0,004 % ar a laghad den líon iomlán ainmhithe a maraíodh
                                 
                              
                                    Feoil neamhphróiseáilte ó mhuc-ainmhithe (lena n-áirítear scairteach inite)
                                 
                                 
                                    0,003 % ar a laghad den líon iomlán ainmhithe a maraíodh
                                 
                              
                                    Feoil neamhphróiseáilte ó each-ainmhithe (lena n-áirítear scairteach inite)
                                 
                                 
                                    Tá gach Ballstát leis an líon samplaí a chinneadh de réir an leibhéil táirgeachta agus na bhfadhbanna a sainaithníodh.
                                 
                              
                                    Feoil neamhphróiseáilte ó éanlaith chlóis (lena n-áirítear scairteach inite)
                                 
                                 
                                    Maidir le gach catagóir d’éanlaith chlóis a bhreithnítear (sicíní grísce, cearca spíonta, turcaithe agus éanlaith chlóis eile), sampla amháin ar a laghad in aghaidh gach 3 000  tona de tháirgeacht bhliantúil (meá-lasta)
                                 
                              
                                    Feoil neamhphróiseáilte ó ainmhithe talún feirme eile (*1) (lena n-áirítear scairteach inite)
                                 
                                 
                                    Tá gach Ballstát leis an líon samplaí a chinneadh de réir an leibhéil táirgeachta agus na bhfadhbanna a sainaithníodh.
                                 
                              
                                    Bainne amh ó bhó-ainmhithe
                                 
                                 
                                    Sampla amháin ar a laghad in aghaidh 110 000  tona de tháirgeacht bhliantúil bainne
                                 
                              
                                    Bainne amh caorach agus gabhar
                                 
                                 
                                    Tá gach Ballstát leis an líon samplaí a chinneadh de réir an leibhéil táirgeachta agus na bhfadhbanna a sainaithníodh.
                                 
                              
                                    Uibheacha úra ó chearca agus uibheacha eile
                                 
                                 
                                    Sampla amháin ar a laghad in aghaidh 3 700  tona de tháirgeacht bhliantúil uibheacha
                                 
                              
                                    Mil
                                 
                                 
                                    Sampla amháin ar a laghad in aghaidh 1 300  tona de tháirgeacht bhliantúil
                                 
                              
                                    Táirgí neamhphróiseáilte iascaigh (*2)(seachas crústaigh)
                                 
                                 
                                    Ar a laghad sampla amháin in aghaidh 700 tona de tháirgeadh bliantúil dobharshaothraithe le haghaidh an chéad 60 000  tona táirgthe agus ansin sampla amháin le haghaidh gach 2 000  tona breise
                                    Le haghaidh táirgí iascaigh a ghabhtar go fiáin, tá gach Ballstát leis an líon samplaí a chinneadh de réir an leibhéil táirgeachta agus na bhfadhbanna a sainaithníodh.
                                 
                              
                                    Crústaigh agus moilisc dhébhlaoscacha
                                 
                                 
                                    Tá gach Ballstát leis an líon samplaí a chinneadh de réir an leibhéil táirgeachta agus na bhfadhbanna a sainaithníodh.
                                 
                              
                                    Saillte agus olaí ó ainmhithe agus ón bhfarraige
                                 
                                 
                                    Tá gach Ballstát leis an líon samplaí a chinneadh de réir an leibhéil táirgeachta agus na bhfadhbanna a sainaithníodh.
                                 
                              
                                    Táirgí próiseáilte de bhunadh ainmhíoch (*3)
                                    
                                 
                                 
                                    Tá gach Ballstát leis an líon samplaí a chinneadh de réir an leibhéil táirgeachta agus na bhfadhbanna a sainaithníodh.
                                 
                              
                  
                        (b)
                     
                     
                        Déanfaidh na Ballstáit rialuithe ar bhonn bliantúil ar “mhiotail” i gcás 10 % ar a laghad de na samplaí a thógtar le haghaidh gach grúpa tráchtearraí i gcomhréir le tábla na hIarscríbhinne seo, cé is moite de na grúpaí tráchtearraí “crústaigh agus moilisc dhébhlaoscacha”, “saillte agus olaí ainmhithe agus muirí” agus “táirgí próiseáilte de bhunadh ainmhíoch”.
                     
                  
                        (c)
                     
                     
                        Déanfaidh na Ballstáit rialuithe ar bhonn bliantúil ar “mhíceatocsainí” i gcás 10 % ar a laghad de na samplaí a thógtar le haghaidh an ghrúpa tráchtearraí “bainne amh ó bhó-ainmhithe” agus “bainne caorach amh agus bainne gabhair amh” i gcomhréir le tábla na hIarscríbhinne seo.
                     
                  
                        (d)
                     
                     
                        Laistigh den ghrúpa tráchtearraí “feoil neamhphróiseáilte ó bhó-ainmhithe, ó ainmnithe den chineál caorach agus ó ainmnithe den chineál gabhair (lena n-áirítear scairteach inite)”, tógfaidh na Ballstáit samplaí ó gach speiceas, agus méid a dtáirgeachta coibhneasta á chur san áireamh.
                     
                  
                        (e)
                     
                     
                        Laistigh den ghrúpa tráchtearraí “feoil neamhphróiseáilte ó éanlaith chlóis (lena n-áirítear scairteach inite)”, tógfaidh na Ballstáit samplaí ó gach speiceas, agus méid a dtáirgeachta coibhneasta á chur san áireamh.
                     
                  
                        (f)
                     
                     
                        Chun an líon samplaí le haghaidh táirgí iascaigh agus moilisc dhébhlaoscacha a chinneadh, cuirfidh na Ballstáit san áireamh freisin na gnéithe geografacha, na méideanna tabhairt i dtír/táirgeachta agus na patrúin shonracha éilliúcháin sna limistéir inar buanadh iad.
                     
                  
                        (g)
                     
                     
                        Chun íosmhinicíochtaí na rialuithe a ríomh, úsáidfidh na Ballstáit na sonraí táirgeachta is déanaí atá ar fáil, ón mbliain roimhe sin ar a laghad nó ón mbliain leathdheireanach ar a mhéad, agus iad coigeartaithe, más ábhartha, chun athruithe sa táirgeacht a léiriú ó cuireadh na sonraí ar fáil.
                     
                  
                        (h)
                     
                     
                        I gcás inar lú ná cúig shampla in aghaidh na bliana a bheadh sa mhinicíocht rialaithe arna ríomh i gcomhréir leis an Iarscríbhinn seo, féadfar an tsampláil a dhéanamh uair amháin gach dhá bhliain.
                     
                  
                        (i)
                     
                     
                        I gcás nach sroichtear, laistigh de thréimhse 3 bliana, an táirgeadh a chomhfhreagraíonn d’íosmhéid sampla amháin, déanfaidh na Ballstáit anailís ar dhá shampla ar a laghad uair amháin in aghaidh na d3 bliana ar choinníoll go ndéantar an táirgeadh le haghaidh an táirge sin ina gcríoch.
                     
                  
                        (j)
                     
                     
                        Samplaí a thógtar chun críocha pleananna rialaithe eile atá ábhartha chun anailís a dhéanamh ar éilleáin (e.g. ar shubstaintí atá gníomhach ó thaobh na cógaseolaíochta de agus ar iarmhair díobh, ar iarmhair lotnaidicídí), féadfar iad a úsáid freisin le haghaidh rialuithe ar éilleáin ar choinníoll go gcomhlíonfar na ceanglais maidir leis na rialuithe ar éilleáin.
                     
                  2.   Bia nach de bhunadh ainmhíoch é (1)
            
            Tógfaidh na Ballstáit ar a laghad 100 go 2 000 sampla in aghaidh na bliana de réir mhéid an daonra. I gcás inar gá, áfach, i ngeall ar an riosca, glacfar níos mó samplaí chun a áirithiú go mbeidh na rialuithe éifeachtach go fóill.
            Beidh an tsampláil ionadaíoch do na héilleáin éagsúla, a d’fhéadfadh a bheith i dtáirgí éagsúla ar mhargadh an Bhallstáit, agus aird á tabhairt freisin ar phatrúin éagsúla éilleán i dtáirgí de thionscnamh réigiún éagsúil agus ar líon agus ar mhéideanna éagsúla oibreoirí gnó bia.
            
               (*1)  Ainmhithe talún feirme eile mar a shainmhínítear in iontráil 1017000 d’Iarscríbhinn I, cuid A, ghabhann le Rialachán (CE) Uimh.396/2005.
            
               (*2)  Táirgí iascaigh mar a shainmhínítear i Rialachán (CE) Uimh. 853/2004.
            
               (*3)  Táirgí próiseáilte mar a shainmhínítear i Rialachán (CE) Uimh. 852/2004.
            
               (1)  Chun críche an Rialacháin seo, cuirfear na critéir atá ábhartha do bhia nach de bhunadh ainmhíoch iad i bhfeidhm maidir le táirgí ilchodacha.
         
      
      
         
            IARSCRÍBHINN II
            Íosmhinicíocht na rialuithe de réir an Bhallstáit sa phlean rialaithe le haghaidh bia de bhunadh ainmhíoch atá ag teacht isteach san Aontas
            Comhlíonfaidh na Ballstáit íosmhinicíocht na rialuithe mar a leagtar síos sa tábla thíos.
            Rialuithe a dhéanfar faoi Airteagal 47(1)(d) (seiceálacha treisithe) agus faoi Airteagal 47(1)(e) (bearta coimirce) de Rialachán (AE) 2017/625, ní áireofar iad i leith íosmhinicíochtaí rialuithe na hIarscríbhinne seo a bhaint amach.
            Rialuithe arna ndéanamh faoi na bearta éigeandála atá bunaithe agus na rialuithe oifigiúla treisithe, ar bhonn Airteagal 53 de Rialachán (CE) Uimh. 178/2002 agus Airteagal 65(4) de Rialachán (AE) 2017/625, ní áireofar iad i leith íosmhinicíochtaí rialuithe na hIarscríbhinne seo a bhaint amach.
            Rialuithe ar tháirgí bia ó thríú tíortha áirithe a liostaítear in Iarscríbhinn II a ghabhann le Rialachán (AE) 2019/2129, a bhfuil comhaontuithe coibhéise le haghaidh seiceálacha fisiceacha tugtha i gcrích ag an Aontas leo, ní áireofar iad i leith íosmhinicíochtaí rialuithe na hIarscríbhinne seo a bhaint amach.
            Maidir leis na rialuithe ar tháirgí iascaigh a dhéantar i gcomhréir le hAirteagal 68 de Rialachán (AE) 2019/627, cuirfidh na Ballstáit san áireamh na gnéithe geografacha, méideanna tabhairt i dtír/táirgeachta agus patrúin shonracha éilliúcháin sna limistéir inar buanadh iad.
            
                         
                     
                     
                        Minicíocht rialaithe
                     
                  
                        Bó-ainmhithe (lena n-áirítear feoil, feoil mhionaithe, feoil scartha go meicniúil, scairteach inite, ullmhóidí feola agus táirgí feola)
                     
                     
                        1 % ar a laghad de na coinsíneachtaí allmhairithe
                     
                  
                        Ainmhithe den chineál caorach/ainmhithe den chineál gabhair (lena n-áirítear feoil, mionfheoil, feoil scartha go meicniúil, scairteach inite, ullmhóidí feola agus táirgí feola)
                     
                     
                        1 % ar a laghad de na coinsíneachtaí allmhairithe
                     
                  
                        Ainmhithe den chineál mucach (lena n-áirítear feoil, feoil mhionaithe, feoil scartha go meicniúil, scairteach inite, ullmhóidí feola agus táirgí feola)
                     
                     
                        1 % ar a laghad de na coinsíneachtaí allmhairithe
                     
                  
                        Each-ainmhithe (lena n-áirítear feoil, feoil mhionaithe, feoil scartha go meicniúil, scairteach inite, ullmhóidí feola agus táirgí feola)
                     
                     
                        1 % ar a laghad de na coinsíneachtaí allmhairithe
                     
                  
                        Éanlaith chlóis (lena n-áirítear feoil, feoil mhionaithe, scairteach inite, ullmhóidí feola agus táirgí feola)
                     
                     
                        1 % ar a laghad de na coinsíneachtaí allmhairithe
                     
                  
                        Feoil ó ainmhithe talún feirme eile (*1) (lena n-áirítear feoil, feoil mhionaithe, scairteach inite, ullmhóidí feola agus táirgí feola)
                     
                     
                        1 % ar a laghad de na coinsíneachtaí allmhairithe
                     
                  
                        Bainne (lena n-áirítear bainne amh, táirgí déiríochta, gruth buí agus táirgí bunaithe ar ghruth buí de gach speiceas)
                     
                     
                        1 % ar a laghad de na coinsíneachtaí allmhairithe
                     
                  
                        Uibheacha (lena n-áirítear uibheacha agus táirgí uibhe ó gach speiceas éan)
                     
                     
                        1 % ar a laghad de na coinsíneachtaí allmhairithe
                     
                  
                        Mil (lena n-áirítear mil agus táirgí beachadóireachta eile)
                     
                     
                        1 % ar a laghad de na coinsíneachtaí allmhairithe
                     
                  
                        Táirgí neamhphróiseáilte iascaigh (*2) (seachas crústaigh)
                     
                     
                        1 % ar a laghad de na coinsíneachtaí allmhairithe
                     
                  
                        Crústaigh agus moilisc dhébhlaoscacha (lena n-áirítear feoil mhatáin agus táirgí bunaithe ar an bhfeoil mhatáin)
                     
                     
                        1 % ar a laghad de na coinsíneachtaí allmhairithe
                     
                  
                        Saillte agus olaí neamhphróiseáilte ó ainmhithe agus ón bhfarraige (*3)
                        
                     
                     
                        1 % ar a laghad de na coinsíneachtaí allmhairithe
                     
                  Forálacha breise:
            
                        1.
                     
                     
                        Cinnfidh gach Ballstát minicíocht rialaithe táirgí próiseáilte eile de bhunadh ainmhíoch, amhail geilitín agus collaigin, agus an líon coinsíneachtaí allmhairithe agus na fadhbanna a sainaithníodh á gcur san áireamh.
                     
                  
                        2.
                     
                     
                        Chun íosmhinicíochtaí na rialuithe a liostaítear san Iarscríbhinn seo a ríomh, úsáidfidh na Ballstáit na sonraí is déanaí maidir leis an líon coinsíneachtaí atá ag teacht isteach san Aontas trína bpoist rialaithe teorann, ón mbliain roimhe sin ar a laghad nó ón mbliain leathdheireanach ar a mhéad.
                     
                  
                        3.
                     
                     
                        I gcás gur lú an líon coinsíneachtaí bia atá ag teacht isteach san Aontas agus atá sé beartaithe a chur ar mhargadh an Aontais ná an líon coinsíneachtaí a chomhfhreagraíonn do shampla amháin, féadfaidh na Ballstáit an tsampláil a dhéanamh uair amháin in aghaidh an dá bhliain nó in aghaidh na d3 bliana. I gcás inar lú an líon coinsíneachtaí a allmhairítear thar thréimhse 3 bliana ná an líon coinsíneachtaí a chomhfhreagraíonn do shampla amháin, tógfaidh na Ballstáit sampla amháin ar a laghad uair amháin gach 3 bliana.
                     
                  
                        4.
                     
                     
                        Samplaí a thógtar chun críocha pleananna rialaithe eile atá ábhartha chun anailís a dhéanamh ar éilleáin (e.g. ar shubstaintí atá gníomhach ó thaobh na cógaseolaíochta de agus ar iarmhair díobh, ar iarmhair lotnaidicídí, etc.), féadfar iad a úsáid freisin le haghaidh rialuithe ar éilleáin ar choinníoll go gcomhlíonfar na ceanglais maidir leis na rialuithe ar éilleáin.
                     
                  
               (*1)  Ainmhithe talún feirme eile mar a shainmhínítear in iontráil 1017000 d’Iarscríbhinn I, cuid A, ghabhann le Rialachán (CE) Uimh.396/2005.
            
               (*2)  Táirgí iascaigh mar a shainmhínítear i Rialachán (CE) Uimh. 853/2004.
            
               (*3)  “Táirgí próiseáilte” mar a shainmhínítear i Rialachán (CE) Uimh. 852/2004.